<classify> WASTANI wa watoto 394 hubakwa kila mwezi katika maeneo mbalimbali Tanzania Bara.Pia imeelezwa kuwa ulawiti wa watoto umeongezeka kwa matukio 545 kwa mwaka 201718, ambapo mikoa inayoongoza kwa matukio hayo ni Dar es Salaam na Iringa.Takwimu hizo ni kwa mujibu wa ripoti iliyotolewa na Kituo cha Sheria na Haki za Binadamu LHRC.Ripoti hiyo inaonesha matukio ya ukatili wa kingono miongoni mwa watoto yanaongezeka nchini.Mkurugenzi Mtendaji wa Mtandao wa Kijinsia Tanzania TGNP, Lilian Liundi alisema hayo katika taarifa yake inayoelezea uzinduzi wa Kampeni ya Ulinzi wa Mtoto dhidi ya Ukatili wa Kingono, utakaofanyika kesho jijini Dar es Salaam.Liundi alisema vitendo hivyo havikubaliki katika jamii, kwani ni kinyume cha haki za binadamu na mikataba mbalimbali ya kimataifa na kikanda iliyoridhiwa na serikali juu ya ulinzi wa mtoto dhidi ya aina zote za ukatili wa kijinsia.Vitendo hivi vinarudisha nyuma maendeleo ya mtoto na taifa kwa ujumla. Miongoni mwa athari zitokanazo na ukatili wa kingono dhidi ya watoto ni pamoja na watoto kuathirika kisaikolojia, maambukizi ya magonjwa ya zinaa na ukimwi, mimba za utotoni na kubwa zaidi ni kuhatarisha ustawi wa taifa na kuchochea uongezeko la vitendo katika jamii, alisema.Amesema kutokana na takwimu hizo tatizo ni kubwa na limesukuma mtandao huo kuzindua kampeni hiyo, ambayo itachangia katika jitihada za serikali kutokomeza aina zote za ukatili dhidi ya watoto.Amesema lengo la kampeni hiyo ni kutoa elimu kwa jamii juu ya athari za ukatili wa kingono kwa watoto na umuhimu wa kuwalinda dhidi ya aina hiyo ya ukatili, kutathmini na kuibua mijadala katika jamii juu ya hali halisi ya ukatili wa kingono.Pia kuhamasisha jamii kuzuia vitendo hivyo visitokee na kutoa taarifa mara waonapo matukio hayo ya ukatili wa kingono kwa watoto ili wahusika waweze kuchukuliwa hatua stahiki.  <topic>: KITAIFA 